Source: http://proart.hu/?menu=hirek&id=114
Timestamp: 2017-06-27 12:13:29+00:00

Document:
Hírek	2012-01-24 18:24:49	Kiadják az USA-nak a kalózkodással vádolt brit állampolgárt?	A brit bíróság döntése szerint kiadható és az Egyesült Államokban bíróság elé állítható az a brit fiatalember, akit kalóz weboldal üzemeltetésével vádolnak az amerikai hatóságok.
A 23 éves Richard O’Dwyer ellen a TVShack.net portál üzemeltetése okán indult eljárás, miután az Egyesült Államok illetékes hatóságai 2010 nyarán szerzői jogi jogsértés gyanújával zárolták a portál domain nevét. Az amerikai hatóságok a zárolást követően vizsgálatot indítottak a portál ügyében, amelynek eredményeként előbb brit együttműködéssel házkutatást tartottak a brit egyetemista Dél-Yorkshire-i lakásában, majd a jogi felelősségre vonás érdekében kérték O’Dwyer kiadását – írja a BBC News.
A hatóságok szerint a TVShack oldal illegális letöltési lehetőségekre mutató linkeket listázott. Az üzemeltető reklámhelyek értékesítéséből tartotta fenn a felületet, amelynek köszönhetően ő maga havi 15 ezer fontos jövedelemre tett szert. Az amerikai nyomozók szerint a TVShack 2010-es zárolását követően, a weblap kissé eltérő domain név alatt, egy a rendőrséget becsmérlő zeneszám megjelentetésével újra működni kezdett.
A westminsteri bíróság a napokban határozott O’Dwyer kiadatásáról. A bíró szerint helytálló az az érv, amelynek értelmében a férfi tevékenysége komoly károkat okozott amerikai szerzői jogi jogosultaknak, így a két ország között fennálló hatósági megállapodások keretében az amerikai bíróság jogosult eljárni az ügyében.
O’Dwyer közölte, fellebbezni fog a brit bíróság döntése ellen. Amennyiben ugyanis az Egyesült Államokban bíróság elé állítják, tettéért a helyi jogszabályok értelmében akár tíz év börtönbüntetésre is számíthat.

References: bíróság 
 bíróság 
 bíróság 
 bíróság 
 bíróság 
 bíróság